b'\n_START_ARTICLE_\nVepvavetemsaf\n_START_SECTION_\nDokazi\n_START_PARAGRAPH_\nEdini primarni dokaz Vepvavetemsafovega vladanje je izjemno slabo obdelana apnen\xc4\x8dasta stela iz Abidosa, ki je zdaj v Egip\xc4\x8danskem muzeju v Kairu (EA 969). Na steli je upodobljen faraon pred bogom Vepvavetom, zavetnikom Abidosa. Stela je iz abido\xc5\xa1ke delavnice. Drugi znani steli iz te delavnice pripadata faraonu Rahotepu in faraonu Pentiniju. Egiptolog Marcel Mar\xc3\xa9e iz tega zaklju\xc4\x8duje, da so vsi trije vladali v pribli\xc5\xbeno istem \xc4\x8dasu. Prepri\xc4\x8dan je, da je Rahotepovo in Vepvavetemsafovo stelo izdelal isti mojster, Pantenijevo pa nekdo drug.  Mar\xc3\xa9e trdi, da je Vepvavetemsaf vladal neposredno za Rahotepom. Faraonom ne pripisuje posebne dinastije, trdi pa, da so vladali v pozni \xc5\xa0estnajsti ali zelo zgodnji Sedemnajsti dinastiji._NEWLINE_Drug mogo\xc4\x8d dokaz je grafit iz grobnice \xc5\xa1t. 2 v Beni Hasanu, ki je pripadala nomarhu Amenemhetu iz obdobja Dvanajste dinastije. Grobnica je v Srednjem Egiptu  pribli\xc5\xbeno 250 km severno od Abidosa. Von Beckerath je grafit pogojno prebral kot "Sekhemreneferkhau". Dokaz je nezanesljiv, ker se je izvirnik izgubil.\n_START_SECTION_\nDinastija\n_START_PARAGRAPH_\nKim Ryholt je v svoji \xc5\xa1tudiji o drugem vmesnem obdobju Egipta obdelal idejo Detlefa Frankeja, da je po propadu Trinajste dinastije  in hi\xc5\xa1ki zasedbi Memfisa  nastalo v Srednjem Egiptu neodvisno kraljestvo s sredi\xc5\xa1\xc4\x8dem v Abidosu. Abido\xc5\xa1ko dinastijo, ki je vladala zelo malo \xc4\x8dasa, naj bi sestavljala skupina lokalnih malih kraljev. Ryholt ugotavlja, da je Vepvavetemsaf potrjen samo v Srednjem Egiptu in da njegovo ime vsebuje teofori\xc4\x8dno sklicevanje na abido\xc5\xa1kega boga Vepvaveta. Iz tega sklepa, da je  Vepvavetemsaf verjetno vladal iz Abidosa in najverjetneje pripadal Abido\xc5\xa1ki dinastiji. Darrell Baker se z njegovimi zaklju\xc4\x8dki strinja, medtem ko Beckerath Vepvavetemsafa ume\xc5\xa1\xc4\x8da  v pozno Trinajsto dinastijo. _NEWLINE_Egiptolog Marcel Mar\xc3\xa9e Ryholtovo hipotezo zavra\xc4\x8da in uvr\xc5\xa1\xc4\x8da Vepvavetemsafa v pozno \xc5\xa0estnajsto dinastijo. Svojo trditev utemeljuje z dejstvo, da so bile stele Vepvavetemsafa, Pentinija in Rahotepa izdelane v isti delavnici v Abidosu in da so vladali v ozkem \xc4\x8dasovnem obdobju. Slednjega najpogosteje uvr\xc5\xa1\xc4\x8da v zgodnjo Sedemnajsto dinastijo, s \xc4\x8dimer hkrati zanika obstoj Abido\xc5\xa1ke dinastije.'